Boeremag-verhoor nader eindeVan die beskuldigdes in die Boermag-verhoor toe dit in 2003 begin het. Shayne Robinson/SAPA Regter Eben Jordaan het die 20 beskuldigdes se saak tot 3 Februarie uitgestel wanneer hy ŉ aanduiding sal gee van wanneer uitspraak in die saak verwag kan word. Die saak duur reeds langer as agt jaar en die rekord van bewyse alleen bestaan uit byna 50 000 bladsye. Die staat vra dat die beskuldigdes skuldig bevind word aan hoogverraad aangesien hulle plan om die regering om ver te werp steeds bestaan. Daar is onder meer aangevoer dat die beskuldigdes veiligheid op plase en die visioene van Siener van Rensburg as ŉ rookskerm gebruik het om ondersteuning te kry vir hulle plan om ŉ staatsgreep uit te voer. Die staat voer aan hy het bewys dat sekere teikens geïdentifiseer is, wapens en ammunisie bymekaar gemaak is, plofstowwe vervaardig is en motors gehuur is vir motorbomme toe die groep se planne aan die lig gekom het. Volgens die staat het ŉ klein groep voortgegaan om bomme te plant nadat die beskuldigdes in hegtenis geneem is. ŉ Vrou is dood en haar gesin beseer nadat ŉ treinspoor in Soweto opgeblaas is. Die groep het glo ook beplan om oud-president Nelson Mandela op te blaas. Die groep se sogenaamde “leiers” is sedert hulle inhegtenisneming nege jaar gelede in aanhouding. Twee van die beskuldigdes is reeds dood. Herman van Rooyen en Rudi Gouws het in 2006 uit aanhouding ontsnap en is in Januarie 2007 weer vasgekeer. Van Rooyen en Gouws was ook deel van ŉ groep van vyf beskuldigdes wat in Mei vanjaar uit die hof probeer ontsnap het.